club47031643
Кудайдын бичимелдери(Небесные диктовки.)
Ол јерде ылгаштыҥ ӧткўжи бар, ол ӧткўшти ӧдӧри јаан учурлу. Ол јерде, слерде, актанар да, айдынар да арга јок. Бастыра ич – буурар, ӧзӧгӧр кӧрўнип јат, јажырып, јажынып болбозоор. Канайта да тӧгўнденип, мекеленип болбозоор. Ак Јарыкта эткен керектериҥ, алдыҥа салыла берер: энедеҥ чыгала эс билинердеҥ ала ӧлгӧниҥе јетире алдыҥа јайыла берер. Сениҥ ундып та салган ӧйлӧриҥ ле керектериҥ, јажырып та салганыҥ, ончо алдыҥа јайыла берер. Кату – каруузына тура тўжериҥ. Санан ба, бу јерде чилеп качып, не ле болорым деп. Јо – ок туру, ол ондый учурлу јол. Оны кем де солып, ӧскӧртип болбос. Ӧдӧр јолды ӧдўп баштаарыҥ кажы ла алтамда Ак Јарыкка јўрерде айткан сӧзиҥ, эткен керегиҥниҥ јолын мында ӧдўп баштаарыҥ, ӧдўп аларыҥ ба, чыдажып болорыҥ ба? Сени ӧбӧкӧлӧр јаргылар. Эҥ катуныҥ катузы – ол ӧбӧкӧниҥ катузы. Ак Јарыкка јўреле, угы – тӧзиҥ кунураткаҥ: аракы ичип не ле болгоҥ, кинчектиҥ ўстине кинчек јуугаҥ ; тообогоҥ, керекке албагаҥ; ӧбӧкӧлӧриҥди јамандап баскаҥ буддисттер болгон деп, алтай Ак Јаҥыҥ јамандап баскаҥ, байланып јўрбегеҥ, Кудайыҥды тообогоҥ, Агаш – ташту Алтайыҥды алкыштап јўрбегеҥ, кыйра буулабагаҥ, албатыҥ учун сӧс айтпагаҥ, кара кардыҥа јўргеҥ. Јастыра эткенигер учун, кату каруузына тургузар. Эҥ кату шыра ол јерде деп айттыс. Ак Јарыкка јўререерде, ӧбӧкӧлӧр Јаҥын апарып, байланып, Кудайаарды тооп, агаш – ташту Алтайарды алкыштап, албатыгар учун айткан сӧзӧӧр, чынынча мындагы ижигер, ол јерде ӧбӧкӧлӧрди сўўндирет, оморкодот. Олор слердиҥ бу јерде керектереерге болужып, јӧмӧжип јўрет. 
Ак Јарыкка ӧткўрген ӧйӧӧрди – јолоорды аайлу – башту јўрўп, сананып – шўўп јўрер керек, нениҥ учун дезе, ол јерде јол мындагы јўрўмнеҥ база камаанду ла кату деп айттыс. Ак Јарыкты ла ол јерди бӧлўп турган чийў бар деп айттыс, оны кем де бузып, јоголтор аргазы јок дедис. Ол чийўни, слер, ол јердӧн атанып барзагар ӧдӧрӧӧр – ылгаштыҥ јолын. Оныҥ учун, бу јерде јўререерде, ундыбагар: Кудайым бар, Јайаачым бар, агаш – ташту Алтайым, кара башту албатынаҥ мен деп. Бу јерде Алтай Кудайаарды керектебей, оны ӧскӧ кудайларга солып јўреле, ол јерде Кудайаар алдына отура тўжўп канайдараар? Слердиҥ сўнегер олјодо боло берер. Онту калакка кире беререер. Ончо ӧдўп барараар, кажы ла керегер учун каруу берип, оҥдоп баштараар, јастыра јўргенеер, је тўзедип болбозоор. Ак Јарыкта јўрген јўрўмеер ӧйин ӧткўре јастыра болуп, бу јерде артып та калараар, бала – баркаар, тӧрӧн – тугандараарды айланып јўререер, шыралап, кыйналып, эдў болуп база беререер. Эмезе, бала – баркаарды чындыкка баштаар кўўнер келер, је болуп албазаар: тўш ажыра келереер, темдектер ажыра айдараар, белге ажыра кӧргўзереер, је слерди кем де керекке албас, кӧрбӧс, аайлабас. Аайлатырып болбозоор, шыра кату болор, бу јерде Кудайдыҥ ўредўзин алып болбозоор, ол јерде ончо ӧдӧрӧӧр. 
Оныҥ учун, сананыгар, аайлу – башту болугар. Бу Ак Јарыкта јўрўм эҥ јакшы ла јараш. Ак Јарыкка слерди, ӧбӧкӧлӧр јӧптӧжип, Кудайдаҥ сурап аткарган. Јакшы керектер этсин, чын јол ло чындыкты апарзын, меке – тӧгун јӧмӧп јўрбезин, ӧбӧкӧлӧр јўрўмин улалтсын деп, Јаҥын јаҥданып јўрзин деп. Је слер, Ак Јарыкка келип, јакшы јанын куурап барардыҥ ордына, јаҥыс кара куурап јўрўп саладаар: экијўстелип, јаман кылыктар эдип, тилденип, аракыдап, тӧгўнденип. Мынай јўргенеер, обоколорго јарабай јат. Бу јерде јакшы керектереер, ол јерде обоколор јўрўмин база јеҥилтип јат, оныҥ учун олор слерге иженип јат. Је јаман кара кылыктараарга ӧбӧкӧлӧр база јаманданып јат, олор ондо база шыралап јат. Слер, кинчектиҥ ўстине кинчек кожып турган болороор, бала – баркаар јўрўмин кыскартып ла јолына кара тургузып. Олордыѓ ол јерде јўрўмин мында там уурлатпагар. Јаман јўрўмеер учун обоколор слерди чыгарып ийер, ол тужында слер каралайды карап јўре беререер, кара тамыныҥ колында, кара болуп артып калараар. Ол ондый учурлу болор. Нениѓ учун дезе, ончо бурулталу, эбирилтелў, 
Айдарда, бу јерде Ак Јарыкта јўрерде кижи ӧзӧгинде Кудайы јок јўрбейтен. Ӧзӧгинде Кудайы јок кижи нени ле кылынып, айдып јўрер, бу јарабас кылык. Ол јерге барып кайылып та калараар. Кайылып дегени, качан да бурулбас јўрўмге, айланчыктаҥ тўжўп 
калараар. Айланчык дегени – айланып келери Ак Јарыкка, Айлу – Кўндў Алтайына, Ўч Курбустан Кудайына. Баш болзын Ак Јарык, баш болзын Јўрўм берген Кудайыс, Айлу – Кундў Алтайыс, Јайап салган Јайааныс баш болзын, баш болзын. (6 час энир, 13.01.2015.Л.Енчинова)